Хранителният бизнес в Англия иска европейски работници Британското правителство е под натиск да даде гаранции , че европейските граждани ще могат да работят във Великобритания и след излизане на страната от ЕС догодина . Петиция с такова искане изпратиха над 100 организации от хранителната и селскостопанската промишленост . Те настояват кабинетът в Лондон да гарантира , че ще могат да наемат необходимите им европейски работници и след Брекзит , и спешно да обяви имиграционните си планове . Искането идва на фона на предупреждения от фермери , че реколтата от ягоди може да изгние и да се стигне до недостиг и на други плодове на Острова , тъй като има отлив на сезонни работници от ЕС . Става дума предимно за българи и румънци . Фермерът Алестър Брукс от графство Кент разказа пред в . “ Обзървър ” , че при него се трудят 200 граждани от България и Румъния , на които местното население е заявило , че трябва да си ходят . По думите му Брекзит е извадил на показ най - лошото в британците . Според Никълъс Марстън , председател на асоциацията на производителите на летни плодове във Великобритания , проблемът с намирането на берачи в британските ферми е повлиян и от други фактори . Той изтъкна , че безработицата в страните , от които идват сезонните работници , спада и съвсем естествено е те да предпочитат пълна заетост у дома , отколкото да работят няколко месеца на Острова . По тази причина броят им намалява всяка година . В отговор на петицията правителствен говорител заяви , че до декември 2020 г . работодателите от хранителната и селскостопанската индустрия ще могат свободно да наемат граждани на ЕС и тези , които идват да работят във Великобритания , ще могат да останат в Обединеното кралство и след това . Той подчерта , че това вече ясно е казвано многократно . Притесненията на работодателите обаче са от липсата на дългосрочна перспектива в сектора , което кара много работници да търсят по - добри възможности на Острова или в собствените си държави . Министърът на екологията Майкъл Гав заяви по - рано , че проблемът със сезонните селскостопански работници е трудно разрешим след Брекзит .